Toyota-fabriek in KZN onder waterDaar is altesaam 10 198 ligte kommersiële voertuie by dié fabriek gebou of gemonteer (Foto: Verskaf) ŉ Fabriek van Toyota in Durban wat verlede maand meer as 10 000 ligte motorvoertuie gelewer het, is tans onder water weens die oorstromings wat sedert Maandag in KwaZulu-Natal voorkom. Daar is altesaam 10 198 ligte kommersiële voertuie by die fabriek gebou of gemonteer. Martlé Keyter, die Motorbedryf Personeelvereniging (Misa) se uitvoerende bedryfshoof, sê hierdie ramp kon nie die motorkleinhandelbedryf op ŉ slegter tyd getref het nie. “Die bedryf was verlede week dankbaar toe verkope van nuwe voertuie deur ŉ drempel gebreek het wat laas in Oktober 2019 ervaar is, met meer as 50 000 verkope van nuwe voertuie. Plaaslike nuwe voertuigverkope het op 50 607 eenhede gestaan,” het Keyter bevestig. verlede maand Die fabriek het verlede maand meer as 10 000 ligte motorvoertuie gelewer (Foto: Verskaf) “Die motorkleinhandelbedryf kan nie meer afleggings bekostig nie, veral met die werkloosheidsyfer wat tans op 35,3% staan. Misa se meer as 53 000 lede is afhanklik van motorvoertuig- en komponentverkope, voertuigdienste en herstelwerk.” Maroela Media het vroeër berig die buitengewone swaar reënval binne 24 uur het selfs die verwagtinge van die Suider-Afrikaanse meteorologiese gemeenskap oortref. Dele in KwaZulu-Natal het oornag meer as 300 mm reën gekry. Teen Woensdagoggend het meer as 60 mense reeds in die oorstromings omgekom. Nóg swaar reën word vir die naweek vir KwaZulu-Natal voorspel. Pres. Cyril Ramaphosa sal Woensdag vloedgeteisterde dele in die provinsie besoek om ondersteuning aan die gemeenskappe wat deur die oorstromings geraak is, te bied en die reaksie van die regering en die burgerlike samelewing op hierdie kritieke situasie te evalueer. Misa sê hy beoog ook om altesaam R90 700 te skenk aan die Gift of the Givers-stigting wat besig is om komberse en warm etes aan gemeenskappe – wat deur die oorstromings geraak is – te verskaf. Gift of the Givers is die grootste nie-regeringsorganisasie in Afrika wat noodlenigingswerk doen.